Nog slegte nuus vir Telkom-werknemersGrafika: businesstech.co.za Volgens Marius Croucamp, adjunkhoofsekretaris van die kommunikasiebedryf by Solidariteit, het Telkom Woensdag op ŉ vergadering tot Solidariteit se skok aangekondig werknemers sal ingevolge ’n tenderproses na WNS oorgeplaas word. “Solidariteit is geensins te vinde vir Telkom se besluit om werkers na WNS oor te plaas nie. Voormalige Telkom-werkers, wat in Oktober verlede jaar na die maatskappy oorgeplaas is, werk tans in ongunstige en onseker werksomstandighede. Verskeie van die 255 Telkom-werkers wat verlede jaar oorgeplaas is, is ook intussen afgelê,” het Croucamp gesê. Volgens Croucamp is Solidariteit veral bekommerd dat WNS nie oor die nodige menslikehulpbron-kapasiteit beskik om die bykomende werknemers te akkommodeer nie. “Dit lyk asof WNS nie oor behoorlike strukture beskik om al sy werknemers te ondersteun nie. Weens die vorige oordragproses het verskeie van die maatskappy se menslikehulpbron-funksies byvoorbeeld skeefgeloop, wat onder meer tot gevolg gehad het dat werknemers se oortyd en pensioen laat betaal is. Ons is uiters bekommerd oor die langtermynbehoud van ons lede, wat nou na WNS oorgeplaas word, se werk,” sê Croucamp. Croucamp het gesê Solidariteit betwyfel voorts die billikheid van die tenderproses wat Telkom tydens die proses gevolg het. “Ons het al die tersaaklike dokumente oor die proses wat Telkom gevolg het, aangevra. Dit sluit ook die aansoeke en inligting van ander bieërs in. Sodra ons deur hierdie inligting gewerk het, sal ons oor ons strategie besluit.” Telkom het in Februarie vanjaar aangekondig hy beplan om sy werksmag teen die einde van 2016 met sowat 6 000 poste te sny.